ETE บวก 6.50% ลุ้นงบ Q1/60 พลิกมีกำไร 11 ลบ.
ETE บวก 6.50% ลุ้นงบ Q1/60 พลิกมีกำไร 11 ล้านบาท หลังเริ่มรับรู้รายได้โซลาร์ฟาร์ม ล่าสุด ณ เวลา 15.30 น. ราคาอยู่ที่ 4.26 บาท บวก 0.26 บาท หรือ 6.50% สูงสุดที่ 4.34 บาท ต่ำสุดที่ 4.04 บาท มูลค่าซื้อขายที่ 316.26 ล้านบาท โบรกฯ แนะ “ซื้อ” ชูเป้า 5.40 บาท 
19 เม.ย. 2560

ผู้สื่อข่าวรายงานว่า ราคาหุ้นบริษัท บูรพา เทคนิคอล เอ็นจิเนียริ่ง จำกัด (มหาชน) หรือ ETE ณ เวลา 15.30 น. ราคาอยู่ที่ 4.26 บาท บวก 0.26 บาท หรือ 6.50% สูงสุดที่ 4.34 บาท ต่ำสุดที่ 4.04 บาท มูลค่าซื้อขายที่ 316.26 ล้านบาท

ด้านบล.เคทีบี (ประเทศไทย) แนะนำ “ซื้อ” ราคาเป้าหมาย 5.40 บาท/หุ้น โดยธุรกิจพลังงานไฟฟ้าเป็นอีกหนึ่งธุรกิจที่จะผลักดันให้ ETE เติบโต ซึ่ง ETE ได้รับโครงการพลังงานแสงอาทิตย์ทั้งหมด 4 โครงการ กำลังการผลิตรวมทั้งหมด 16.47 เมกะวัตต์ ราคารับซื้อประมาณ 5.66 บาทต่อหน่วย เริ่มต้น COD ในเดือน ธ.ค. 59 ที่ผ่านมา โดยคาดการณ์รายได้จากส่วนนี้อยู่ที่ประมาณ 126 ล้านบาทต่อปี และฝ่ายวิจัยคาดกำไรทั้งปีที่ประมาณ 30 ล้านบาทต่อปี นอกจากนี้บริษัทยังเข้าร่วมการเปิดประมูลโครงการโซลาร์ฟาร์มสหกรณ์ ซึ่งจะรู้ผลในช่วงเดือนพ.ค.-มิ.ย.ที่จะถึงอีกด้วย
โดยคาด ETE จะรับรู้รายได้ช่วงไตรมาส 1/60 ที่ประมาณ 324 ล้านบาท (ลดลง 8.3% จากไตรมาสก่อน , เพิ่มขึ้น 6.2% จากปีก่อน) แต่ด้านกำไรขั้นต้นปรับตัวสูงขึ้นมาอยู่ที่ 15.8% (ไตรมาส 4/59 = 14.5%, ไตรมาส 1/59 = 7.6%) เนื่องจากช่วงไตรมาส 1/60 บริษัทเริ่มมีการรับรู้รายได้จากโครงการ Solar ซึ่งมาร์จินสูงกว่า 50% เข้ามา ส่งผลให้ฝ่ายวิจัยคาดการณ์กำไรสุทธิช่วงจะอยู่ที่ประมาณ 11 ล้านบาท ใกล้เคียงกับช่วงไตรมาส 4/59 แต่พลิกกลับมามีกำไรจากขาดทุนในช่วงไตรมาส 1/59 ที่ ขาดทุน 5 ล้านบาท
ขณะที่ ETE ประกาศ Backlog (งานในมือรอรับรู้รายได้) ณ เดือนมีนาคม 2560 ที่ประมาณ 1,550 ล้านบาท ประกอบไปด้วย โครงการ outsource 829 ล้านบาท และ engineering 721 ล้านบาท,ซึ่ง ETE จะรับรู้รายได้ในปี 2560 จาก Backlog จำนวนดังกล่าวและจากธุรกิจ Solar สูงถึง 1,377 ล้านบาท ซึงเป็นจำนวนที่ใกล้เคียงกับรายได้ทั้งปี 2559